IR-Regolament tal-Kummissjoni (KE) Nru 366/2001
tat-22 ta' Frar 2001
li jippreskrivi regoli dettaljati għall-implimentazzjoni ta' miżuri pprovduti fir-Regolament tal-Kunsill (KE) Nru 2792/1999
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jwaqqaf il-Komunità Ewropea,
Wara li kkunsidrat ir-Regolament tal-Kunsill (KE) Nru 2792/1999 tas-17 ta' Diċembru 1999 li jippreskrivi regoli dettaljati għall-arranġamenti li jirrigwardaw l-għajnuna strutturali Komunitarja fis-settur tas-sajd [1], u partikolarment l-Artikoli 8(7) u 21 tiegħu,
Billi:
(1) L-Artikolu 1 tar-Regolament tal-Kunsill (KE) Nru 1263/1999 tal-21 ta' Ġunju 1999 dwar l-Istrument Finanzjarju għall-Gwida tas-Sajd [2] jipprovdi li l-assistenza għandha tkun iffinanzjata fil-qafas ġenerali ta' l-ipprogrammar tal-Fondi Strutturali.
(2) Il-programmi għandhom ikunu implimentati skond ir-Regolament tal-Kunsill (KE) Nru 1260/1999 tal-21 ta' Ġunju 1999 li jippreskrivi dispożizzjonijiet ġenerali dwar il-Fondi Strutturali [3], u partikolarment l-Artikoli 31 sa 33 u 37 sa 39 tiegħu.
(3) Sabiex ikun hemm monitoraġġ komprensiv ta' programm ta' implimentazzjoni, ir-rapporti annwali msemmija fl-Artikolu 37 tar-Regolament (KE) Nru 1260/1999 għandu jkollhom informazzjoni kwantifikata u kodifikata fil-forma ta' rapporti kkoordinati tal-progress. L-informazzjoni konċernata għandha tkopri mhux biss proġetti implimentati, li huma implimentati jew pjanati taħt il-FIFG imma wkoll l-irtirar ta' bastimenti eżistenti, imwettqa mingħajr assistenza pubblika skond l-Artikolu 9 tar-Regolament (KE) Nru 2792/1999.
(4) Ir-rapporti ta' progress għandhom ikunu kumpatibbli mar-Regolamenti tal-Kummissjoni (KE) Nru 2090/98 [4], (KE) Nru 643/2000 [5] u (KE) Nru 1685/2000 [6].
(5) Il-Kummissjoni għandha jkollha disponibbli informazzjoni xierqa dwar il-miżuri strutturali kollha mwettqa mill-Istati Membri fis-settur tas-sajd, inklużi l-miżuri ta' għajnuna msemmija fl-Artikolu 19(2) tar-Regolament (KE) Nru 2792/1999. Għandha għalhekk tkun stabbilita sistema armonizzata għad-dikjarazzjoni mill-Istati Membri ta' l-ammont ta' għajnuna mħallsa għal dawk l-għanijiet.
(6) Sabiex ikun hemm monitoraġġ u valutazzjoni globali ta' l-impatt fuq l-impriżi konġunti, għandha ssir lista ta' data relevanti u paragunabbli, li għandha tintbagħat lill-Kummissjoni fl-istess żmien bħar-rapporti msemmija fl-Artikolu 8(5) tar-Regolament (KE) Nru 2792/1999.
(7) Il-miżuri pprovduti f'dan ir-Regolament huma skond l-opinjoni tal-Kumitat tat-Tmexxija tas-Sajd u l-Akwakultura,
ADOTTAT DAN IR-REGOLAMENT:
L-Artikolu 1
1. Mingħajr preġudizzju għall-Artikolu 37 tar-Regolament (KE) Nru 1260/1999, rapporti annwali ta' implimentazzjoni għandhom ikollhom b'mod partikolari rapporti ta' progress fuq programmi li jipprovdu tagħrif dwar:
(a) proġetti implimentati, li jkunu implimentati jew pjanati taħt il-FIFG; u
(b) l-irtirar ta' bastimenti eżistenti, mwettqa mingħajr għajnuna pubblika, skond l-Artikolu 9 tar-Regolament (KE) Nru 2792/1999.
Il-proġetti huma "implimentati" jew "qed ikunu implimentati" meta l-ispiża eliġibbli kienet ċertifikata u attwalment imħallsa mill-benefiċjarji. Il-proġetti huma "ppjanati" meta l-krediti jintużaw wara deċiżjoni amministrattiva li tagħti għajnuna pubblika.
2. Kull sena qabel it-30 ta' April, rapporti tal-progress għandhom ikunu sottomessi lill-Kummissjoni, f'forma elettronika, skond il-mudell muri fl-Anness I ma' dan ir-Regolament.
Kopja oriġinali tal-karta għandha teħtieġ ukoll.
L-Artikolu 2
Kull sena qabel it-30 ta' April, l-Istati Membri għandhom jibagħtu lill-Kummissjoni sunt ta' l-għajnuniet imsemmja fl-Artikolu 19(2) tar-Regolament (KE) Nru 2792/1999, skond il-mudell muri fl-Anness II ma' dan ir-Regolament.
Kopja oriġinali tal-karta għandha teħtieġ bħala minimu.
L-Artikolu 3
L-Istati Membri għandhom jieħdu l-passi kollha meħtieġa sabiex jiżguraw illi l-awtorità tat-tmexxija tibgħat lill-Kummissjoni, f'forma elettronika, l-informazzzjoni li ġejja dwar kull impriża konġunta fit-tifsira ta' l-Artikolu 8 tar-Regolament (KE) Nru 2792/1999:
(a) sa mhux anqas minn sitt xhur wara d-deċiżjoni li tagħti l-premium, l-informazzjoni bażika dwar l-impriża konġunta, skond il-mudell muri fl-Anness III(a) ma' dan ir-Regolament. Fejn meħtieġ, din l-informazzjoni għandha tkun aġġornata u mibgħuta mill-ġdid lill-Kummissjoni;
(b) fl-istess ħin tar-rapport fuq l-implimentazzjoni ta' pjan ta' l-attività, informazzjoni dwar l-attività mwettqa matul il-perjodu kopert mir-rapport konċernat, skond il-mudell muri fl-Anness III(b) ma' dan ir-Regolament.
L-Artikolu 4
Ir-regoli dettaljati għall-implimentazzjoni ta' l-għajnuna mogħtija mill-FIFG għal skemi definiti mir-Regolament tal-Kunsill (KE) Nru 2468/98 [7], inkluż applikazzjonijiet għall-għajnuna approvati wara l-1 ta' Jannar 1994 taħt ir-Regolament tal-Kunsill Nru 4028/86 [8] u (KEE) Nru 4042/89 [9], għandhom jissoktaw ikunu regolati mir-Regolament tal-Kummissjoni (KE) Nru 1796/95 [10].
L-Artikolu 5
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-22 ta' Frar 2001.